قصبة ݣناوة ولا لقصبة لإسماعيلية ولاّ قصبة لحريشي، هي قصبة جات ف سلا، و هي لقصبة لوحيدة اللي جات ف الجيهة الشمالية د لواد د بورݣراݣ. تبنات لقصبة د ݣناوة ف وقت السلطان مولاي سماعيل ف 1709، و تمّا فين كانو ساكنين لعبيد اللي كان كيخدّمهم للحرب (اللي كانت سميتهم عبيد لبخاري) و باش يدافعو على سلا و الرباط من لهجومات اللي كاتجي من لخاريج. لقصبة كان فيها جامع و دار لقايد و لبلايص فين تيسكنو لعسكر. تنسات لقصبة لواحد لوقت، و ماعاود بانت تا بدا لإستعمار لفرانساوي، فين بدات كاتخدّم باش يݣلسو فيها لعسكر لمغاربة اللي شاركو ف لحرب لعالمية اللّولا، و لعسكر لفرانساويين اللي كانو كيمشيو منها باش يهاجمو على لمنطقة د لغرب. تقيدات قصبة ݣناوة ف اللائحة د لمعالم لوطنية د لمغريب ف 1948 ب ظهير. دابا كاينة ف قصبة ݣناوة مدرسة وطنية د السيرك سميتها مدرسة شمسي، اللي هي لمدرسة د السيرك لوحيدة ف إفريقيا، و تيتنضّم فيها لمهرجان ديال قراصنة اللي بدا ف 2006. شمسي - مدرسة سيرك تعاني نظرة المجتمع بالمغرب - الجزيرة (2018) المدرسة الوحيدة بالقارة الإفريقية: فرصة جديدة لأطفال المغرب بفنون السيرك - تايني هاند (2020) مهرجان القراصنة بسلا يصالح السكان مع مدينتهم العريقة - لأحدات لمغربية (2014)